b"\n_START_ARTICLE_\nValeriana vera\n_START_SECTION_\nMorfologia\n_START_PARAGRAPH_\nLa valeriana vera \xc3\xa9s una planta herb\xc3\xa0cia, perenne i robusta que mesura fins a dos metres d'al\xc3\xa7ada. T\xc3\xa9 una tija viva\xc3\xa7, buida, acabalada, erecta, robusta, glabre o pubescent. _NEWLINE_Les fulles estan oposades a la tija (a parells de 6 a 10), en roseta a la base i s\xc3\xb3n compostes, pinnades (pinnatisectes), segmentades, de color verd fosc i amb infloresc\xc3\xa8ncies terminals. El seu gust \xc3\xa9s extremadament amarg. Diferenciem les fulles superiors de les inferiors perqu\xc3\xa8 les primeres s\xc3\xb3n s\xc3\xa8ssils i oposades i les \xc3\xbaltimes generalment s\xc3\xb3n peciolades i basals. Les fulles estan foliolades amb uns fol\xc3\xadols grans, ovalats o lanceolats, enters o forts i desigualment dentats. _NEWLINE_El rizoma \xc3\xa9s curt, de 8 a 15 rels fines i d'estolons. \xc3\x89s de color marr\xc3\xb3 clar a l'exterior i blanquin\xc3\xb3s a l'interior, cil\xc3\xadndric i de 2 a 5\xc2\xa0cm de llarg per 1,5 a 3\xc2\xa0cm d'ample. Les arrels s\xc3\xb3n fines: de 10\xc2\xa0cm de llarg per 1-3\xc2\xa0mm d'ample, blanquinoses i carnoses. Deixen una caracter\xc3\xadstica olor desagradable a l'assecar-se. \xc3\x89s una planta hermafrodita. Les infloresc\xc3\xa8ncies (de tipus curimba) se situen en cima i tenen flors pent\xc3\xa0meres, generalment rosades per\xc3\xb2 tamb\xc3\xa9 blanques. Mesuren entre 5 i 12\xc2\xa0cm d'amplada i presenta una forma aplanada. S\xc3\xb3n denses, ramificades i formades per for\xc3\xa7a flors._NEWLINE_La valeriana floreix entre els mesos de maig i juliol. Les flors s\xc3\xb3n petites, s\xc3\xa8ssils i amb un calze que es desenvolupa quan es realitza el proc\xc3\xa9s de la fructificaci\xc3\xb3, ja que est\xc3\xa0 enrotllat cap a l'interior quan la planta floreix. La corol\xc2\xb7la t\xc3\xa9 forma d'embut, \xc3\xa9s de color blanca o rosada, \xc3\xa9s pentalobulada i de tub inflat a la base. L'androceu est\xc3\xa0 format per tres estams fusionats al tub de la corol\xc2\xb7la. El gineceu \xc3\xa9s tricarpelar i t\xc3\xa9 un ovari \xc3\xadnfer que forma un fruit. El fruit \xc3\xa9s un fruit sec que cont\xc3\xa9 una llavor d'uns 3\xc2\xa0mm. \xc3\x89s aqueni, ovoide, estriat, llarg i oblong.\n_START_SECTION_\nFarmacologia\n_START_PARAGRAPH_\nLa droga o la part utilitzada farmacol\xc3\xb2gicament parlant \xc3\xa9s l'arrel i el rizoma. Quan s'acaba de recol\xc2\xb7lectar, el rizoma \xc3\xa9s inodor i de sabor dol\xc3\xa7 per\xc3\xb2, amb el temps, durant la conservaci\xc3\xb3, desenvolupa una aroma i sabor amargs. Conv\xc3\xa9 recol\xc2\xb7lectar-la a partir d'exemplars que ja hagin complert els dos anys d'edat, especialment en l'\xc3\xa8poca d'estiu-tardor. El fort i caracter\xc3\xadstic aroma amarg de la rel es deu a l'\xc3\xa0cid isoalv\xc3\xa8ric, que est\xc3\xa0 present en una petita quantitat._NEWLINE_La histologia de la droga polvoritzada presenta un color marr\xc3\xb3 clar.\n_START_SECTION_\nToxicitat i efectes adversos\n_START_PARAGRAPH_\nGeneralment, la valeriana no es considera t\xc3\xb2xica, tot i que alguns casos d'efectes adversos a\xc3\xafllats o per consum d'altes dosis de valeriana s\xc3\xad que s'han donat: d'un assaig cl\xc3\xadnic fet amb 61 pacients, nom\xc3\xa9s es van donar 2 episodis de cefalea i 1 episodi d'embotament matinal. Alguns efectes indesitjables s'han donat amb l'administraci\xc3\xb3 molt prolongada o amb dosis altes (m\xc3\xa9s de 5 grams diaris): pirosi, diarrees, cefalees, vert\xc3\xadgens i accentuada depressi\xc3\xb3 central. Per\xc3\xb2 desapareixen al suspendre el tractament. Tamb\xc3\xa9 es recomana de prendre una hora abans de sopar quan es pren en casos d'insomni, ja que a vegades pot apar\xc3\xa8ixer un cert grau d'intranquil\xc2\xb7litat inicial._NEWLINE_Malgrat tot, s'han registrat alguns casos d'efectes adversos de la valeriana:_NEWLINE_Un cas es va donar quan una dona que havia ingerit entre 40 i 50 c\xc3\xa0psules d'un producte comercial nord-americ\xc3\xa0 que contenia 470 mg de valeriana per c\xc3\xa0psula es va intentar su\xc3\xafcidar. Al cap de mitja hora la pacient experimentava fatiga, c\xc3\xb2lics abdominals, opressi\xc3\xb3 pectoral, tremolors i midrasis, per\xc3\xb2 no va haver-hi seq\xc3\xbceles.\n_START_SECTION_\nInteraccions medicamentoses i contraindicacions\n_START_PARAGRAPH_\nNo conv\xc3\xa9 el subministrament de valeriana barrejat amb alcohol o drogues depressores centrals. Aix\xc3\xad doncs, no es recomana el consum de valeriana en embarassos i per\xc3\xadodes de lact\xc3\xa0ncia (per l'oli essencial). Tampoc s'ha de prendre juntament amb altres depressors del SNC per possible potenciaci\xc3\xb3 de l'efecte. No s'ha d'administrar a nenes menors de 3 anys (ESCOP, 1997) i, segons la monografia de l'OMS, no s'aconsella el subministrament a nens menors de 12 anys. Tampoc \xc3\xa9s recomanable el consum de persones que tinguin problemes d'al\xc2\xb7l\xc3\xa8rgia respirat\xc3\xb2ria i que estan sota tractaments externs ni aplicar olis essencials a menors de 10 anys.\n_START_SECTION_\nHist\xc3\xb2ria\n_START_PARAGRAPH_\nDes de l'Antiguitat que es coneixen les propietats sedants de la valeriana, figurant en el llibre de Diosc\xc3\xb2rides Pedaci, qui sembla que va tractar la seva epil\xc3\xa8psia amb aquesta planta. Tamb\xc3\xa9 Plini la recomanava pels espasmes de la faringe, i el mateix Gal\xc3\xa8 va venerar les seves virtuts i la va anomenar Phu (onomatopeia per la desagradable olor de la rel). El 1567 Fabius Colonna la cita en la seva obra Phytobasanos com a remei per a l'epil\xc3\xa8psia. A partir del segle XVI es va estendre en l'\xc3\xbas de pacients epil\xc3\xa8ptics._NEWLINE_El 1912, Chevalier va descriure l'activitat sedant de la rel, determinant-ne l'oli essencial com el causant. Durant la Segona Guerra Mundial la valeriana fou utilitzada per alleujar la tensi\xc3\xb3 nerviosa originada pels bombardejos i explosions. Els xinesos tamb\xc3\xa9 l'han utilitzat per les seves funcions sedants, per\xc3\xb2 tamb\xc3\xa9 contra els estats gripals i reum\xc3\xa0tics. El 1944, Ukita va aconseguir a\xc3\xafllar el primer \xc3\xa0cid vol\xc3\xa0til de Valeriana officinalis i el 1957 ja s'havien a\xc3\xafllat 12 monoterpens i 17 sesquiterpens. _NEWLINE_La primavera o la tardor s\xc3\xb3n les millors \xc3\xa8poques per a recollir les rels de la planta. S'han de netejar i deixar assecar en llocs ventilats. El gust amarg que les fulles de valeriana proporcionen al tabac \xc3\xa9s aprofitat en algunes cures o tractaments antitabac, incorporant-les als cigarrets.\n_START_SECTION_\nLegislaci\xc3\xb3\n_START_PARAGRAPH_\nLa rel de Valeriana officinalis es troba en diverses farmacopees: Alemanya (DAB, 1997), Espanya (2\xc2\xaa), Fran\xc3\xa7a (10a Ed.), Anglaterra, It\xc3\xa0lia (10a Ed., 2001), Holanda, M\xc3\xa8xic, Noruega, Romania, etc. L'arrel i el rizoma han estat reconegudes per a \xc3\xbas medicinal hum\xc3\xa0 per les autoritats sanit\xc3\xa0ries de Bol\xc3\xadvia, Col\xc3\xb2mbia i Vene\xc3\xa7uela. Extractes de la rel figuren com a suplementari diet\xc3\xa8tic als Estats Units i Argentina, estant autoritzats per a \xc3\xbas medicinal per la Comissi\xc3\xb3 E d'Alemanya."